REPUBLIKA SRBIJA

NARODNA SKUPŠTINA

Odbor za zdravlje i porodicu

18 Broj: 06-2/143-17

26. jul 2017. godine

B e o g r a d

ZAPISNIK

DEVETE SEDNICE ODBORAZA ZDRAVLjE I PORODICU

ODRŽANE 24. JULA 2017. GODINE

Sednica je počela u 11,00 časova.

Sednici je predsedavao doc. dr Darko Laketić, predsednik Odbora.

Sednici su prisustvovali članovi Odbora: dr Dragana Barišić, dr Desanka Repac, dr Milovan Krivokapić, dr Danijela Stojadinović, dr Danica Bukvić, Branka Stamenković, prof. dr Milan Knežević, dr Svetlana Nikolić Pavlović, dr Dragan Vesović i dr Muamer Bačevac.

Sednici Odbora prisustvovale su zamenice odsutnih članova Odbora: dr Olivera Ognjanović (dr Branislav Blažić) i Aleksandra Maletić (mr. dr Ljubica Mrdaković Todorović)

Sednici nisu prisustvovali članovi Odbora: prof. dr Dušan Milisavljević, dr Žarko Korać, prof. dr Milovan Bojić, Nemanja Šarović, kao ni njihovi zamenici.

Sednici je prisustvovao i dr Meho Mahmutović, državni sekretar u Ministarstvu zdravlja.

Na predlog predsednika Odbora, većinom glasova, usvojen je sledeći:

D n e v n i r e d

1. Razmatranje Informacije o radu Ministarstva zdravlja za period januar - mart 2016. godine i za period april – jun 2016. godine;
2. Razmatranje Informacije o radu Ministarstva zdravlja za period jul - septembar 2016. godine;
3. Razmatranje Informacije o radu Ministarstva zdravlja za period oktobar -decembar 2016. godine;
4. Razmatranje predstavki građana i organizacija,
5. Razno.

Pre prelaska na rad prema utvrđenom dnevnom redu, predsednik Odbora doc. dr Darko Laketić, na osnovu člana 76. Poslovnika Narodne skupštine, predložio je da se o prve tri tačke dnevnog reda vodi zajednički načelni pretres, s obzirom na to da je sve tri Informacije podnelo Ministarstvo zdravlja, ali da se odnose na različite periode, te je tražio da se Odbor o ovom predlogu izjasni.

Branka Stamenković je ukazala na član 75. Poslovnika Narodne skupštine prema kome član odbora ima pravo da govori ukupno do deset minuta u okviru načelnog pretresa, te je zamolila da se narodnim poslanicima omogući da govore i duže od tog vremena u slučaju objedinjavanja rasprave o prve tri tačke dnevnog reda, ako im zatreba vreme da završe izlaganje. S tim u vezi pohvalila je što se sednice Odbora drže u ponedeljak, u skladu sa Poslovnikom Narodne skupštine, a što je bila njena ranija primedba.

Odbor je većinom glasova (11 za, 1 nije glasao od ukupno 12 priustnih) prihvatio predlog da se o prve tri tačke dnevnog reda vodi zajednički načelni pretres.

Usvojeni su, bez primedaba, zapisnici sedme i osme sednice Odbora, koje su održane 20. i 24. aprila 2017. godine.

**Prva, druga i treća tačka dnevnog reda**

Predsednik Odbora doc. dr Darko Laketić, podsetio je da prema članu 229. Poslovnika Narodne skupštine ministar informiše nadležni odbor o radu ministarstva jednom u tri meseca; o zaključcima odbora povodom podnete informacije, odbor podnosi izveštaj Narodnoj skupštini.

Branka Stamenković je iznela povredu člana 229. Poslovnika Narodne skupštine, s obzirom na to da ministar informiše nadležni odbor o radu ministarstva jednom u tri meseca. Takođe je iznela da bi Odbor trebalo da razmatra drugi kvartalni izveštaj o radu Ministarstva zdravlja iz 2017. godine, a ne izveštaje iz prethodne godine, koji sada nisu aktuelni. U vezi sa tim, uputila je na odredbu člana 103. stav 5. Poslovnika Narodne skupštine, prema kojoj je predsednik dužan da da objašnjenje narodnom poslaniku koji ukazuje na učinjenu povredu, a ukoliko predsednik smatra da je povreda učinjena, dužan da istu otkloni.

Predsednik Odbora doc. dr Darko Laketić, je odgovorio da je državni sekretar zamenik ministra, i da ima ovlašćenje da odgovora na sva pitanja koja se odnose na podnete informacije, koje je ministar lično potpisao.

Dr Meho Mahmutović, državni sekretar Ministarstva zdravlja, na početku izlaganja, istakao je da oblast zdravstva u našoj zemlji poslednjih nekoliko godina beleži pozitivne pomake. Naveo je tri pravca reformi koje Ministarstvo sprovodi u ovoj oblasti. Prvi se odnosi na jačanje i obnavljanje infrastrukture, rekonstrukciju i izradnju bolnica i kliničkih centara, kako bi pacijenti imali gde da se leče, a doktori da rade. Dodao je da poslednjih 50 godina u Srbiji nijedna bolnica nije izgrađena. Drugi pravac reformi se odnosi na obnavljanje medicinske opreme, kako bi lekari imali sa čim da rade, a pacijenti čime da budu lečeni. Treći pravac reformi treba da odgovori na pitanje – ima li ko da radi sa tom opremom i da leči naše pacijente. U vezi sa tim, za kratak vremenski period primljeno je dosta novog medicinskog kadra, a više od pet hiljada doktora je upućeno na specijalizaciju i subspecijalizaciju. Osvrnuo se na izuzetno loš plasman našeg zdravstvenog sistema od pre par godina, prema istraživanju nezavisne Evropske komisije koja se bavi poređenjem kvaliteta zdravstvenih usluga u Evropi te je naglasio da smo prema poslednjem izveštaju Evropskog zdravstvenog potrošačkog indeksa bolje rangirani od osam zemalja, inače članica Evropske unije. Izneo je da informacije o radu Ministarstva zdravlja za 2016. godinu sadrže jasan prikaz svih investicija i radova po sektorima; donetih akata u oblastima organizacije zdravstvene službe, zdravstvenog osiguranja, biomedicine, javnog zdravlja, međunarodne saradnje i evropskih integracija i drugim oblastima koje pripadaju ovom ministarstvu. Rekao je da su prethodnih godina mnogi problemi u zdravstvu ,,gurani pod tepih’’, kao i to da ovo ministarstvo to ne čini, što pokazuje između ostalog i obnovljena saradnja sa Evropskom investicionom bankom.

U diskusiji koja je usledila, učestvovali su: Branka Stamenković, dr Dragan Vesović, dr Svetlana Nikolić Pavlović i doc. dr Darko Laketić.

Branka Stamenković je ponovila stav da sednici odbora, na kojoj se razmatraju informacije o radu ministarstva, treba da prisustvuje ministar i napomenula da su sve kritike koje ovde bude iznela namenjene ministru zdravlja. Podnete informacije je ocenila kao oskudne, a u većem delu teksta je urađeno kopiranje („kopi – pejst“), usled čega ima dosta i gramatičkih grešaka. Stekla je utisak da se u izradi ovih informacija radilo po automatizmu, po šablonu i bez mnogo udubljivanja. Smatra da podnete informacije treba da prikažu postignuto u oblasti zdravstva, probleme na koje se nailazilo, kao i načine njihovog prevazilaženja. Imajući u vidu da prvo poglavlje podnetih informacija sadrži pregled strukture i unutrašnje organizacije u Ministarstvu, zanima je zašto u narednim poglavljima aktivnosti nisu navedene istim redosledom, po sektorima. U drugom poglavlju, koje se odnosi na normativnu delatnost, zakoni i drugi akti koji su u pripremi, ponavljaju se u više informacija, te je zanima zašto pojedini predlozi zakona nisu prosleđeni Skupštini na razmatranje, ako su već spremni. Mišljenja je da informacije o poslovima računovodstva, koji se podrazumevaju, ne treba da budu deo ovih izveštaja. Zatim, ponavljaju se tekstovi o aktivnostima koje se odnose na evropske integracije i međunarodnu saradnju, dok su inspekcijski poslovi šablonski navedeni, sa takođe mnogo gramatičkih grešaka. Tri rečenice, koje opisuju poslove interne revizije i postupak sprovođenja javnih nabavki se ponavljaju i pri tom ne pružaju nikakvu informaciju o tome šta se realizovalo i postiglo u vezi sa tim. Smatra, da ni poslovi uprave za bioemedicinu nisu dobro prezentovani. U delu izveštaja koji se odnosi na unapređenje finansiranja sistema zdravstvene zaštite, za koji je uzet kredit od Međunarodne banke za obnovu i razvoj, neprecizno su predočene informacije o softveru, koji bi trebalo da poboljša to finansiranje. Naime, ne zna se da li je u postupku kupovine ovog programa bio uključen posrednik i ako jeste, nedostaje informacija o visini usluge tog posrednika. Izdvojila je aktivnosti Ministarstva na kontroli upotrebe antibiotika i izrazila čuđenje da se u te svrhe od Međunarodne banke za obnovu i ravoj uzima prilično veliki kredit. S tim u vezi, navedeno je da se u prvom kvartalu ta sredstva ulažu u strategije, ankete, akcione planove, simpozijume, radionice i kampanje; u drugom kvartalu u seminare, smernice, saopštenja za javnost; u trećem kvartalu za upitnik, tabele i prikupljanje željenih podataka, a u četvrtom kvrtalu za sastanke i tribine. Zatim, podnete informacije ne sadrže nijedan podatak o trenutno aktuelnoj temi u našim medijima, odnosno o prelasku na nov model nabavke lekova. Takođe, IZIS - integrisani zdravstveni informacioni sistem se spominje samo uzgred, u redovnim aktivnostima Ministarstva, kao vid podrške zdravstvenim ustanovama. Prenela je stav pojedinih lekara, da postoje mnogi problemi u primeni ovog softvera, koji im po njihovim rečima znatno otežava rad, i to naročito kada pacijentu treba napisati uput, a u programu nema slobodnog termina.

Predsednik Odbora doc. dr Darko Laketić se osvrnuo na normativnu aktivnost Ministarstva zdravlja i izdvojio nacrte zakona o zdravstvenoj zaštiti, zakona o zdravstvenom osiguranju i zakona o apotekarstvu, te je dodao da su ovi nacrti zakona bili na javnoj raspravi, odnosno dati na uvid javnosti, i samim tim bili su podložni izmenama na predlog svakog zainteresovanog građanina. Podsetio je da su Zakon o transfuzijskoj medicini i Zakon o biomedicinski potpomognutoj oplodnji, usvojeni širokim konsenzusom svih političkih subjekata u ovom parlamentu, što ukazuje na njihov kvalitet i neophodnost.

Dr Meho Mahmutović, državni sekretar Ministarstva zdravlja izneo je da se u ovom trenutku priprema oko desetak zakona iz oblasti zdravstva, te da će zakoni koji sistemski uređuju oblast zdravstva biti već do decembra 2017. godine upućeni Narodnoj skupštini; da je takva sistematizacija u samim informacijama data zbog uvida u rad pojedinih sektora, a da su normativi, kao i redovne aktivnosti navedene ukupno. Izneo je i da navedeni međunarodni projekti u koje je Sektor za evropske integracije uključen, kao i druge bilateralne aktivnosti Ministarstva zdravlja traju više godina i da je to razlog njihovog ponavljanja u informacijama. Poslovi interne revizije i poslovi srovođenja javnih nabavki se takođe nabrajaju, kao i podaci o poslovima Uprave za bioemdicinie, kao što su data odobrenja za uvoz matičnih ćelija, za uvoz rožnjače i slično. Projekti koje finansiraju Evropska investiciona banka, Evropska banka za obnovu i razvoj i Svetska banka čiji je i Srbija učesnik, traju po nekoliko godina i samim tim se ponavljaju u ovim izveštajima. U vezi sa pitanjem racionalne upotrebe antibiotika, istakao je da je u ovaj projekat uključeno više zemalja, s obzirom da je to globalni problem današnjice. Izrađuju se pravilnici, koji su u skladu sa evropskim i svetskim normativima, kao i vodiči dobre prakse kako bi se uveo red u ovoj oblasti i antibiotici racionalnije koristili. Za sve ove projekte postoje koordinatori, timovi i u svakoj informaciji se pominje koliko je urađeno po komponentama, odnosno u mnogo projekata je uključeno više ministarstava, kao što je infrastrukturni projekat- rekonstrukcija kliničkih centara. Za informacioni zdravstveni integrisani sistem – IZIS, naveo je da je potrebno vreme da sistem zaživi i da se praksa ustali.

Dr Dragan Vesović je saglasan sa primedbom da ministar treba da prisustvuje sednici Odbora kada se razmatra informacija o radu ministarstva. Zatim je apostrofirao potrebu poboljšanja materijalnog položaja zaposlenih u zdravstvu, koje je uz prosvetu, najbitniji segment društva. S tim u vezi zalaže se da struka bude iznad politike, te je ovom prilikom istakao konsenzusom donete zakone u ovoj oblasti. Potvrdio je da program IZIS u praksi ima mnogo primedbi lekara i pacijenta, te je sugerisao Ministarstvu zdravlja da treba više da uvažavaju drugačija mišljenja, posebno ljudi iz struke i prakse.

Dr Svetlana Nikolić Pavlović je povodom primene IZIS-a u zdravstvu, iznela da ovaj program iziskuje obuku; da je ona kardiolog koji radi u bolnici i da nije imala problem sa zakazivanjem termina pacijentima. Smatra da je ova Vlada vratila zdravstvo iz sunovrata koji je trajao decenijama te je s tim u vezi pomenula mnoge kapitalne investicije, rekonstrukciju opreme i primanje novih kadrova u zdravstvu. Zamerku je uputila zbog nepravovremenog reagovanja prilikom odlaska zdravstvenih radnika u penziju i popunjavanja upražnjenog radnog mesto. Podsetila je na napredak našeg zdravstva na osnovu istraživanja nezavisne Evropske komisije, jer je naša zemlja na rang listi ispred osam evropskih zemalja.

Dr Meho Mahmutović, državni sekretar Ministarstva zdravlja, u vezi sa primenom IZIS-a u zdravstvu, dodao je da se ljudi teško navikavaju na novine u radu i smatra da će svi problemi u funkiconisanju ovog programa vremenom nestati. Ističe da je umrežavanje zdravstva značajno u mnogim situacijama, posebno kod traženja odgovarajućeg donora organa kroz program Eurotransplant te je dodao da Ministarstvo zdravlja sve radi u cilju kvalitetnijeg lečenja građana.

Nakon diskusije, Odbor se izjašnjavao:

Odbor je na osnovu člana 229. Poslovnika Narodne skupštine, razmotrio Informaciju o radu Ministarstva zdravlja za period januar - mart 2016. godine i za period april – jun 2016. godine i odlučio većinom glasova (za 12 glasova, 1 nije glasao od ukupno 13 prisutnih) da je prihvati.

Odbor je na osnovu člana 229. Poslovnika Narodne skupštine, razmotrio Informaciju o radu Ministarstva zdravlja za period jul - septembar 2016. godine i odlučio većinom glasova (za 12 glasova, 1 nije glasao od ukupno 13 prisutnih) da je prihvati.

Odbor je na osnovu člana 229. Poslovnika Narodne skupštine, razmotrio Informaciju o radu Ministarstva zdravlja za period oktobar - decembar 2016. godine i odlučio većinom glasova (za 12 glasova, 1 nije glasao od ukupno 13 prisutnih) da je prihvati.

Predsednik Odbora doc. dr Darko Laketić je konstatovao da jeOdbor, saglasno članu 229. Poslovnika Narodne skupštine, razmotrio Informacije o radu Ministarstva zdravlja za 2016. godinu i odlučio da ih prihvati, o čemu će podneti izveštaje Narodnoj skupštini.

Četvrta tačka dnevnog reda – **Razmatranje predstavki građana i organizacija**

Predsednik Odbora doc. dr Darko Laketić je obavestio da je Radna grupa Odbora za razmatranje predstavki u sastavu: dr Dragana Barišić, dr Milovan Krivokapić i prof. Žarko Korać, na sastanku održanom 15. juna 2017. godine, razmotrila predstavke i pripremila predloge za njihovo rešavanje, a zatim je dao reč izvestiocu Radne grupe.

Dr Dragana Barišić je izvestila Odbor o predlozima Radne grupe za rešavanje sledećih predstavki:

1. Podnosilac: Udruženje pacijenata sa retkim tumorima, Gorjana Ajzinberg (06-201/17 **od 31.01.17.)** Predmet: Predlog da Odbor organizuje javno slušanje. Tema: Dostupnost inovativnih lekova u lečenju građana i pravo na adekvatno lečenje-ima li Srbija plan za inovativne lekove. Obrazloženje: Ministarstvo zdravlja treba da obezbedi novim zakonima sistem koji garantuje građanima pravo na inovativne lekove. RFZO treba da sprovede postupak stavljanja lekova na Listu lekova koji se izdaju na teret sredstava obaveznog zdravstvenog osiguranja na osnovu zakonom utvrđenih kriterijuma i procedure, kako bi se sredstvima prikupljenim od doprinosa za zdravstveno osiguranje obezbedila prava onih lica kojima je neophodna terapija inovativnim lekovima, i time se unapredilo osnovno ljudsko pravo-pravo na život odnosno zdravlje. Takođe građani treba da budu obavešteni o pravu na lečenje inovativnim lekovima, odnosno da znaju po kojim prioritetima i kriterijumima se vrši odabir lekova koji će biti zastupljeni na Listi lekova. Predlog Radne grupe: Saglasno članu 84. Poslovnika NS predlog za organizovanje javnog slušanja može da podnese svaki član odbora, a odluku o organizovanju javnog slušanja donosi odbor. S tim u vezi od Ministarstva zdravlja treba da zatražiti informaciju o dostupnosti inovativnih lekova u lečenju građana u Srbiji a povodom pitanja iznetih u predstavci Udruženja.
2. Podnosilac: Narodni poslanik Radoslav Jović (06-219/17 **od 01.02.17)** Predmet: Predlog da se sednica organizuje sednica van sedišta Narodne skupštine i održi u Kraljevu, s obzirom na to da postoji zainteresovanost zdravstvenih radnika Kraljeva i Čačka kao i lokalne samouprave povodom bitnih tema za život građana. Predlog Radne grupe: Prema članu 70. stav 1. alineja 5. Poslovnika NS predsednik odbora predlaže odboru postupanje u vezi s inicijativama, predstavkama i predlozima, tako da je predsednik Odbora već sugerisao podnosiocu inicijative da konkretizuje temu i razlog posete odnosno organizovanja sednice van sedišta NS.
3. Podnosilac: Udruženje pacijenata obolelih od melanoma - Stefan Kostić, izvršni direktor Udruženja (07-318/17 **od 10.02.17)** Predmet: Udruženje UPOM traži da se u Srbiji omogući organizovanje kliničkih studija tako da pacijenti blagovremeno dobiju donaciju odnosno lek farmaceutske kompanije, s obzirom na to da zbog važeće procedure pacijenti danas često ne dočekaju taj lek. Takođe traže da predstavnici udruženja-pacijenti budu uključeni u proces kreiranja zakona iz oblasti zdravstva. Predlog Radne grupe: Podnosiocu treba odgovoriti da je prema članu 41. Poslovnika Vlade, predlagač u obavezi da u pripremi zakona, kojim se bitno menja uređenje nekog pitanja ili uređuje pitanje koje posebno zanima javnost, sprovede javnu raspravu, tokom koje svi zainteresovani mogu da dostave inicijative, predloge, sugestije i komentare u pismenom ili elektronskom obliku, koje predlagač razmatra.
4. Podnosioci: Roditelji Ane Perendije (07-12/17 **od 13.02.17)** Predmet: Slobodan i Gorica Perendija dostavili su Odboru dopunu dokumentacije povodom smrti njihove ćerke u zdravstvenoj ustanovi u Valjevu. Roditelji preminule sumnjaju na nesavesno lečenje i ukazuju na propuste u zdravstvenom zbrinjavanju pacijenta, te traže da se ovim povodom izvrši kontrola i nadzor u pogledu svih dokumenta i lica povodom prijema njihove ćerke u ovoj zdravstvenoj ustanovi. Predlog Radne grupe: Dokumentaciju proslediti MZ - Sektoru za inspekcijske poslove.
5. Podnosilac: Jelica Ristić (07-225/16 **od 20.02.17)** Predmet: Zahtev za ostvarivanje prava na otpremninu po ostvarivanju prava na penziju. Imenovana je medicinska sestra sada u penziji, izbegla sa područja AP Kosovo i Metohija. Predlog Radne grupe: Predstavku proslediti Sekretarijatu Ministarstva zdravlja.
6. Podnosilac: Sandra Prodanović Maslarević (07-451/17 **od 23.02.17)** Predmet: Molba za finansijsku pomoć radi lečenja deteta u inostranstvu (urođena srčana anomalija-retka bolest). Predlog Radne grupe: Zbog hitnosti zdravstvenog stanja deteta (operacija srca), uz saglasnost Radne grupe za predstavke i predsednika Odbora, porodica je uključena u proceduru Budžetskog fonda za lečenje oboljenja, stanja ili povreda koje se ne mogu uspešno lečiti u RS, iz kojeg su odobrena sredstva za treću operaciju deteta koja će se obaviti u Atini.
7. Podnosilac: Porodica Stojiljković, Trstenik (07-617/17 **od 08.03.17)** Predmet: Molba za finansijsku pomoć radi daljeg lečenja deteta u inostranstvu (tumorske promene korpusa C2 pršljena, na osnovu analize dostavljenog uzorka tumor najviše odgovara high - grade primarnom malignom mezenhimalnom tumoru kosti tipa EWING sarkoma). Predlog Radne grupe: Zbog hitnosti zdravstvenog stanja deteta, uz saglasnost Radne grupe za predstavke i predsednika Odbora, porodici je sugerisano da se obrati zahtevom Budžetskom fondu za lečenje oboljenja, stanja ili povreda koje se ne mogu uspešno lečiti u RS. Prema našim saznanjima iz Ministarstva zdravlja, otac deteta je informisan o tome koju medicinsku dokumentaciju o lečenju deteta treba da dostavi ovom fondu. Međutim, do danas nije podneo tražena dokumenta niti je dostupan na telefon.
8. Podnosilac: Prof. dr Dušan Šćepanović (5-351/15 **od 20.04.17)** Predmet: Molba za učešće na sednici Odbora na kojoj će se razmatrati Predlog zakona o transplantaciji organa. Podsećaju da se Udruženje već deset godina zalaže za izmene i dopune zakona koji uređuje ovu oblast, te da bi svojim iskustvom, radom i predlozima mogli bitno da doprinesu usvajanju što boljeg predloga u interesu pacijenata, struke i države, a pozivajući se na zaključak Odbora da će Udruženje pozvati na javno slušanje o ovom predlogu zakona.
9. Podnosilac: Milun Ljubenović (07-836/17**)** Predmet: Zahtev da se o trošku RFZO-a omogući metoda lečenja BMPO i ženama starijim od 42 godine života i ujedno molba za finansiranje programa vantelesne oplodnje njegove supruge u jednoj privatnoj bolnici u Beogradu. Predlog Radne grupe: Narodna skupština je 25. aprila 2017. godine donela Zakon o biomedicinski potpomognutoj oplodnji. Pravilnikom o sardžini i obimu prava na zdravstvenu zaštitu iz obaveznog zdravstvenog osiguranja i participaciji za 2017. godinu predviđeno je da se pod lečenjem steriliteta podrazumeva i tri pokušaja vantelesne oplodnje kod žena do navršenih 42 godine života u momentu započinjanja postupka vantelesne oplodnje u skladu sa kriterijumima odgovarajuće republičke stručne komisije koju obrazuje ministar nadležan za poslove zdravlja. Odbor za zdravlje i porodicu ne raspolaže sopstvenim finansijskim sredstvima, te upućuje podnosioca predstavke da se tim povodom obrati svojoj opštini, imajući u vidu da pojedine opštine iz svog budžeta finansiraju postupak vantelesne oplodnje.
10. Podnosilac: Međunarodna mreža pomoći I.A.N. (06-282/17 **od 08.02.17)** Predmet: Poziv da Odbor delegira svog predstavnika koji bi prisustvovao seminaru, u martu 2017. godine, u okviru projekta ''Psihosocijalni tretman počinilaca, kao ulaznica za trajnu promenu'', koji ova organizacija sprovodi uz finansijsku podršku Ambasade Kraljevine Holandije. Potrebno je iznaći odgovarajuća zakonska rešenja koja će obezbediti razvoj programa psihosocijalnog tretmana za počinioce nasilja u porodici, s obzirom na to da je rad sa počiniocima nasilja i dalje sporadičan i nedovoljan. Predlog Radne grupe: Nije sada aktuelno, seminar organizovan u vreme predsedničkih izbora.
11. Podnosilac: Udruženje bubrežnih bolesnika i invalida na kućnoj dijalizi RS'' RENALIS'' (06-535/17 **od 01.03.17)** Predmet: Predlog da Odbor održi sednicu povodom obeležavanja Svetskog dana bubrega, 9. marta 2017. godine, kojoj bi prisustvovali predstavnici udruženja i saveza bubrežnih invalida, predstavnici Ministarstva zdravlja, udruženja nefrologa, Republičke stručne komisije za nefrologiju, nezavisni stručnjaci i drugi. Predlog Radne grupe: Predstavnik Odbora je bio prisutan na prvom Kongresu udruženja i saveza bubrežnih invalida a na ovom događaju Svetskog dana nije imao predstavnika jer je bilo održano u vreme predsedničkih izbora.
12. Podnosilac: Danijela Miletić, Kruševac (5-1271/17 **od 11.05.17)** Predmet: Molba za pomoć radi nastavka lečenja lekom Zoladex, koji je pacijentkinji propisan nakon operacije tumora leve dojke, s obzirom na to da isti ne može dobiti o trošku RFZO/a. Predlog Radne grupe: Predstavku proslediti RFZO-u na nadležnost, uz sugestiju da se osiguraniku, saglasno članu 43. Zakona o zdravstvenom osiguranju, obezbedi lek koji je medicinski neophodan za lečenje na teret sredstava obaveznog zdravstvenog osiguranja.

**13**.Podnosilac: Poslanička grupa DVERI, Marija Janjušević, narodni poslanik (404-9/400-17 **od 16.05.2017;** 404-9/441-17 **od 23.05. 2017. i 06.06.2017.)** Predmet: Narodna poslanica Marija Janjušević je tražila da za potrebe rada Poslaničke grupe DVERI, Odbor prosledi tromesečne izveštaje o radu, koje je u skladu sa Poslovnikom dostavljala ministarka bez portfelja Slavica Đukić Dejanović, za period od formiranja kabineta do danas. Predlog Radne grupe: Predsednik Odbora doc. dr Darko Laketić je obavestio narodnu poslanicu da Odbor nije dobio pisane informacije o radu ovog kabineta; da je kao predsednik Odbora imao sastanke sa ministarkom bez portfelja prof. Slavicom Đukić Dejanović, zadužene u Vladi za demografiju i populacionu politiku, koja ga je informisala da je Kabinet počeo sa radom 30. septembra 2016. godine, i da je dosadašnje izveštaje o radu resora za koji je zadužena uputila predsedniku Vlade Republike Srbije, kao i da će ovi izveštaji biti sastavni deo izveštaja o radu koji Vlada podnosi Narodnoj skupštini za proteklu godinu, saglasno članu 36. Zakona o Vladi; takođe je u odgovoru naveo da Ministarstvo za rad, zapošljavanje, boračka i socijalna pitanja obavlja poslove državne uprave koji između ostalog obuhvataju populacionu politiku, planiranje porodice, porodicu i decu (član 16. Zakona o ministarstvima).

**14.**Podnosilac: Sindikalna organizacija Instituta za lečenje i rehabilitaciju ''Niška Banja'' (118-1463/17 **od 23.05. 2017.)** Predmet: Zahtev Sindikata zaposlenih u zdravstvu i socijalnoj zaštiti Srbije za razrešenje direktora Instituta za lečenje i rehabilitaciju „Niška Banja“ Niš, prof. dr Marine Deljanin Ilić zbog nezakonitog korišćenja sredstva RFZO-a. Predlog Radne grupe: Predstavku proslediti Ministarstvu zdravlja na nadležnost.

**15.**Podnosilac: Lekari Instituta za kardiovaskularne bolesti Vojvodine (50-1605/17 **od 29.05.17)** Predmet: Predstavka Odboru, nakon obraćanja Regionalnoj komori Vojvodine i rukovodstvu Instituta, zbog niza stručnih propusta u radu prof. dr Pavla Kovačevića, kardiohirurga, a radi zaštite prava pacijenata i očuvanja ugleda lekara ovog instituta. Lekari nisu potpisali predstavku s molbom da Odbor ima razumevanje za ovakav način obraćanja, apelujući na ozbiljnost situacije. Navode da prof Kovačević već niz godina beleži neprihvatljive kliničke rezultate koji predstavljaju jedan od gorućih problema Instituta. U prilogu su dostavili spisak pacijenata koji su završili lečenje letalnim ishodom a ostale neletalne komplikacije kao i izuzetno visoki troškovi lečenja mogu se utvrditi u dokumentaciji Instituta. Dostavljena je lista od 86 pacijenata koje je lečio prof. Kovačević. Predlog Radne grupe: Odbor je zaključio da predstavku prosledi Ministarstvu zdravlja, Sektoru za inspekcijske poslove, na nadležnost, s predlogom da saglasno članu 208. Zakona o zdravstvenoj zaštiti, sprovede vanrednu spoljnu proveru kvaliteta stručnog rada u ovoj zdravstvenoj ustanovi., s molbom da Odbor izveste o postupanju.

**16.**Podnosilac: Sindikat **06-1998/17** medicinskih sestara i tehničara Srbije (06-1703/17 **od 09.06.17 i 06-1998/17 od 14.07.2017.)** Predmet: Zahtev i urgencija Sindikata za hitno organizovanje sastanka sa članovima Odbora radi pronalaženja optimalnih rešenja za poboljšanje statusa zaposlenih medicinskih sestara i tehničara Srbije, uslova rada, niskih zarada, nedostatka bezbedonosnih mera, uvećanja procenta invalidnosti i zaustavljanja trenda odliva kadra u zemlje okuženja. Zahtevaju hitno definisanje rešenja za probleme medicinskih radnika, radi unapređenja funkcionalnosti zdravstvenog sistema i kvaliteta pruženih zdravstvenih usluga. Predlog Radne grupe:

**17**.Podnosilac: Direktor Stomatološke komore Srbije (07-1999/17 **od 14.07.17)**

Predmet: Inicijativa direktora SKS prof. dr Vitomira Konstantinovića za formiranje Kancelarije za stomatologiju pri Ministarstvu zdravlja, radi stručne, praktične i pravovremene pomoći iz oblasti stomatološke zdravstvene delatnosti, što bi pomoglo rešavanju problema i izazova stomatološke struke u Srbiji. Predlog Radne grupe: Inicijativu proslediti Ministarstvu zdravlja na razmatranje, s molbom da Odbor izveste o ovom pitanju.

**18**.Podnosilac: Opština Kula, predsednik SO Kula (180-2009/17 **od 17.07.17)**

Predmet: Inicijativa za izmenu člana 75. Nacrta Zakona o zdravstvenoj zaštiti, koji propisuje da je dom zdravlja zdravstvena ustanova koja obezbeđuje pored ostalog i hitnu medicinsku pomoć ili urgentnu medicinsku pomoć, dok se ne stvore uslovi za formiranje Zavoda za hitnu medicinsku pomoć, koji bi funkcionisao u Zapadnobačkom okrugu. Predlog Radne grupe: Inicijativu proslediti Ministarstvu zdravlja - Radnoj grupi za izradu novog zakona, na razmatranje.

**19.**Podnosilac: Sonja Hadži Borjanović, Novi Sad (07-2057/17 **od 20.07.17)** Predmet: Zahtev za vanrednu spoljnu kontrolu kvaliteta stručnog rada i higijenskih uslova u Institutu za plućne bolesti Vojvodine u Sremskoj Kamenici, zbog propusta u lečenju pacijenta Hadži Aleksandra, njenog supruga, što je dovelo do smrti usled krvne zaraze-sepse. Predlog Radne grupe: Odbor je zaključio da predstavku prosledi Ministarstvu zdravlja, Sektoru za inspekcijske poslove, na nadležnost, s predlogom da saglasno članu 208. Zakona o zdravstvenoj zaštiti, sprovede vanrednu spoljnu proveru kvaliteta stručnog rada u ovoj zdravstvenoj ustanovi, kao i molbom da Odbor izveste o postupanju.

Izvestilac radne grupe dr Dragana Barišić, navela je i pristigle odgovore na sledeće predstavke:

1. RFZO - odgovor na dopis Odbora povodom predstavke Udruženja bubrežih bolesnika i invalida na kućnoj dijalizi RS- RENALIS (180-3235/16);
2. **Ministarstvo zdravlja, Sektor za inspekcijske poslove, Odeljenje zdravstvene inspekcije -** odgovor na dopis Odbora povodom predstavke Slobodana i Gorice Perendije iz Ljiga (07-12/17**);**
3. RFZO i **Sektor za organizaciju zdravstvene službe** MZ - odgovor na dopis Odbora povodom predstavke predsednika UO ''Prolom banja'' (5-3228/16);
4. **Ministarstvo zdravlja, Sektor za inspekcijske poslove, Odeljenje za zdravstvenu inspekciju, Odsek Novi Sad -** odgovor na dopis Odbora povodom predstavke Nenada Puhače iz Inđije (07-3227/16**);**
5. **Ministarstvo zdravlja, Sektor za organizaciju zdravstvene službe-** odgovor na dopis Odbora povodom predstavke Udruženja logopeda Srbije (5-3392/16**);**
6. **Ministarstvo zdravlja, Sektor za inspekcijske poslove, Odeljenje za zdravstvenu inspekciju, Odsek u Beogradu -** odgovor na na dopis Odbora povodom predstavke Snežane Toroman iz Čačka (07-83/17**);**
7. RFZO - odgovor na dopis Odbora povodom predstavke Dragice Lalić u vezi sa pružanjem zdravstvenih usluga u Institutu za eksperinmentalnu fonetiku i patologiju govora Beograd (07-1714/16 od 20.04.2017.) Ministarstvo zdravlja-Obaveštenje o obezbeđenju sredstava za rekonstrukciju hirurškog bloka Opšte bolnice Prokuplje (400-1619/17).

Predsednik Odbora je povodom predstavke pod rednim brojem 6. preneo informaciju da je pacijentkinji Sandra Prodanović Maslarević, zahvaljujući brzoj reakciji ovog odbora, omogućeno da u kratkom vremenskom roku bude operisana uz pomoć Budžetskog fonda za lečenje oboljenja, stanja ili povreda koje se ne mogu uspešno lečiti u Republici Srbiji. Izrazio je žaljenje što Odbor nije uspeo da stupi u kontakt se porodicom Stojiljković iz Trstenika, kojoj je takođe bila potrebna finansijska pomoć radi daljeg lečenja deteta u inostranstvu, imajući u vidu da je i ovaj problem mogao biti rešen. Povodom predstavke narodne poslanice Marije Janjušević, kojom je tražila da joj se dostavi Izveštaj o radu ministarke bez portfelja Slavica Đukić Dejanović za period od formiranja kabineta do danas, obavestio je prisutne da je traženi izveštaj dostavljen narodnoj poslanici Janjušević. Podsetio je Odbor na značaj saradnje i podrške međunarodne organizacije Global fonda za borbu protiv HIV/AIDS-a, malarije i tuberkuloze (GFATM). U vezi sa tim, informisao je prisutne o sastanku i aktivnostima, održanim 7. jula 2017. godine u Narodnoj skupštini, kada se u svojstvu predsednika Odbora za zdravlje i porodicu sastao sa predstavnicima organizacija civilnog društva i to onih koji žive sa HIV/AIDS (PLHIV), organizacija osoba koje imaju neku drugu infektivnu bolest ili predstavljaju grupe u riziku (MSM, LGBTI, osobe na izdržavanju sankcija kao i marginalizovanih grupa Romi, migranti, tražioci azila), kao i prestavnicima NVO koji pružaju usluge ovoj ciljnoj grupi („key population“). Cilj sastanka bio je da se u skladu sa propisima, smernicama i preporukama Global fonda formira novi Savet za praćenje sprovođenja projekta iz ove oblasti, što je preduslov saradnje sa ovim fondom. S obzirom na to da je Vlada Republike Srbije odredila Ministarstvo omladine i sporta za nosioca ovog projekta, kao predsednik ovog odbora, u čijem je delokrugu uređivanje sistema zdravstvene zaštite i očuvanje i unapređenje zdravlja stanovništva, pozvan je da koordinira početak ovih aktivnosti koje je u prethodnom periodu vodilo Ministarstvo zdravlja. Imajući u vidu da je kratak rok za prijavu za sredstva GFATM-a, potrebno je da se zajedničkim dogovorom, na transparentan način, dođe do rešenja za izbor novih članova Saveta za praćenje sprovođenja projekta iz oblasti HIV/AIDS-a, malarije i tuberkuloze. Na predložena rešenja Radne grupe za postupanje po predstavkama nije bilo primedaba ni diskusije. Odbor je većinom glasova (za 10 glasova, 1 nije glasao od ukupno 11 prisutnih) usvojio Predlog Radne grupe za postupanje po predstavkama.

Peta tačka dnevnog reda – **Razno**

Povodom ove tačke dnevnog reda nije bilo predloga ni diskusije.

Sednica je završena u 12,30 časova.

SEKRETAR PREDSEDNIK

Božana Vojinović Doc. dr Darko Laketić